Hydraulinen koneistuskiinnitin modulaarisella toimintaperiaatteella : Suunnittelu ja valmistus
Koivuluoma, Kimmo (2017)
Koivuluoma_Kimmo.pdf (2.621Mt)
Koivuluoma, Kimmo
http://urn.fi/URN:NBN:fi:amk-201705086880
Nykyaikaisessa konepajassa läpimeno- ja asetusaika sekä kustannustehokkuus ovat tärkeässä asemassa, varsinkin proto- ja piensarjatuotannossa. Modulaariset koneistuskiinnittimet ovat tuoneet apua kustannuksiin ja asetusajan lyhentämiseen, ja ne ovat alkaneet vähitellen vakiintua koneistusympäristöissä. Modulaariset kiinnittimet ovat usein käsin kiristettäviä, ja kappaleen asettaminen on siten myös käsityötä, koska robotiikan lisääminen tällaiseen soluun tuo omat ongelmansa. Hydrauliikalla saadaan suuret kiinnitysvoimat ja nopeat liikkeet sekä helppo säädettävyys ja automaatioon yhdistäminen. Yhteistyö robotiikan ja automaation kanssa on nykyaikana lähes pakollista, jos aikoo menestyä markkinoilla ja pitää kilpailukykyä tulevaisuudessa yllä. Hydrauliset koneistuskiinnittimet ovat kuitenkin vielä pitkälti yksittäiskappaleille suunniteltuja, niiden hyödyistä huolimatta. Syitä tähän ovat komponenttien kalleus ja tehon siirron vaikea toteutus modulaarisessa toimintamallissa.
Opinnäytetyössä käsitellään hydraulisen koneistuskiinnittimen suunnitteluun ja valmistamiseen liittyviä teknisiä vaatimuksia ja huomioitavia seikkoja sekä modulaarisuutta ja sen merkitystä konepajateollisuuden nykytilanteessa. Työssä on tutkittu kiinnitysmenetelmien ja työstöarvojen vaikutusta tuotteen laatuun ja modulaarisuuden vaikutusta asetusaikoihin sekä kustannuksiin. Työssä on pohdittu myös menetelmän kehitysvaihtoehtoja ja kiinnittimen mahdollisia kustannushyötyjä.
Tässä opinnäytetyössä suunnitellaan ja valmistetaan hydraulinen koneistuskiinnitin, joka toteuttaa modulaarista muunneltavaa kiinnitysperiaatetta. Laitetta ja työn tuloksia käytetään Seinäjoen Ammattikorkeakoulun opetuksessa ja asiakastöiden valmistuksessa.
Osa opinnäytetyön liitteistä on luottamuksellisia, eikä niitä esitetä julkisessa versiossa.